الحمدلله والصلاة والسلام على رسول ﷺ

أما بعد ...

هاي مقدمة عن مساق المرسم بتحتوي على كل تساؤلاتكم عن المادة ، اقرؤوها منيح للآخر ، كل كلمة مهمة .(ارجعوا اقرؤوا الكلام وقت الامتحانات بتفيدكم النصائح)

في البداية خدوا مني هالنصيحة مش بس للمرسم لكل اشي بالجامعة

"ما تاخذوا بانطباع اي حد عن أي مادة لا نيرد ولا غيرو لانو بكل بساطة انت تختلف عن الشخص بظروفك وبقدراتك وبميولك وبهواياتك ، يعني لما تسمع مثلا فلان بحكي المرسم صعب وعلان بحكي المرسم صعب.....

كله كلام فاضي حاول اسال شخص قريب من مستواك أخذ المادة قبلك راح تلاقيه بحكيلك مثلا المرسم صعب بس بتقدر تجيب فيه علامات ، اسال شخص بحب الرسم راح يحكيلك المرسم حلو وممتع بس متعب وهكذا... ، أما الكلام الدارج على الألسن هاي المادة صعبة هاد الدكتور مش شاطر ما تصدقه الا لما تجرب بنفسك او تسال حد تثق بجوابه ويكون قريب من مستواك "

المرسم مادة حلوة وراح تستمتعوا فيها كثير خاصة الناس الي بتحب الرسم أما الناس الي بتكره الرسم,على مدار الفصول كانت هاي المادة تسبب عقدة للطلاب بس هاد التعقد والصعوبة من المادة إن شاء الله بنحل أغلبه لما تحضر شروحاتي انا كنت مثل الطلاب بالزبط اتصعب من المادة وكثير اضيع وقت على الهوموورك والكلاسوورك وهاد كله بسبب عدم الفهم وعدم وصول المعلومة لأسباب كثيرة بوضحها قدام .

انا الي عملته باختصار

اختصرت عليك وشرحتلك المعلومات فالمفروض ما تتغلب زيي وزي الطلاب القبلك وما تضيع وقت على الرسمات خاصة الهوموورك يعني اكثر من ٣ ساعات يوخذ معك حرام

خلينا نرتب المعلومات على شكل نقاط

1. صورت كل رسماتي مع كل الفورمات(أسئلة سنوات سابقة) الي قدرت اجمعها وفصلتها بملفين

مادة الميد و مادة الفاينل

ليش عملت هيك؟ بكل بساطة لانو المادة بعد الميد بتختلف عن قبل الميد وبهاي الطريقة مجمعلك بملف واحد كل اشي لامتحان الميد وملف واحد فيه كل اشي لامتحان الفاينل (الفاينل فعليا بعتمد على مادة الميد لكن مش بشكل اساسي بس مش راح تضطر ترجع لمادة الميد لما تدرس للفاينل).

2. الرسمات الي راح توخذوها ممكن تكون نفس الي رسمتهم بالزبط او فيهم اختلاف بسيط او مختلفة كليا لكن بتكون تحت نفس الفكرة ونفس العنوان .

3. امتحان الميد راح يكون رسمتين وحدة بالادوات والثانية رسم حر

والحمدلله انا شرحت الفري هاند (الرسم الحر)

وهي نصائح للامتحان الميد :

"المطلوب بمادة الميد :

✓بيضاوي(مشروح بفيديو)

(كونوا دقيقين على الآخر عشان المماسات تزبط+ ممكن ما ترسموه كامل ، ممكن يكون جزء صغير من الرسمة وممكن يكون يحتوي كل الرسمة)

✓خماسي(مشروح بفيديو)

(كونوا دقيقين على الآخر عشان ما يطلع مايل ، في حال طلع مايل اوجد اول ثلاث نقاط بعدها ارسم الاضلاع بمسطرة الT وأوجدوا النقطتين الي ضلوا برضو بالT )

✓سداسي(مشروح بفيديو)

(في طريقة سهلة وسريعة ومختصرة موجودة في ملف المادة النظرية)

✓دائرة تمر من ثلاث نقاط

(غالباً ما بتيجي دائرة كاملة ، بتيجي قوس )

\*\*تدربوا عليهم منيح على ورقة خارجية ارسموا لحد ما تحفظوا الخطوات

✓مماسات(مشروح بفيديو)

(بدكم تكونوا دقيقين قدر الإمكان عشان يزبطوا من أول مرة وما يطلعوا تقاطع)

✓حضروا إطارين واكتبوا أسمائكم وكلشي

✓ما تتوتروا بزيادة ، استغلوا الوقت صح بتخلصوا بدري وبكفي الوقت

حاولوا ما تتعجلوا بالرسم ، ارسموا بهدوء ومن دون مماطلة وتضيع وقت ، يعني بدكم ترسموا بأقل الأغلاط وما تعطوا حالكم خيار تغيير الورقة ، هاد الخيار بيجي في الآخر اذا فعلّا الورقة مبهدلة .

✓الفري هاند بيجي فيه أوبليك وبتكون الرسمة سهلة إن شاء الله ، ومش لازم يوخذ منكم أكثر من ثلث ساعة .

✓ابدؤوا من إلي بريحكم

بتحبوا تبدؤوا بالفري هاند عشان تحسوا بالإنجاز بصير أو تخلوه للآخر تسلاي برضو بصير

✓الفري هاند عليه ٤٠٪ من العلامة

الجيوميترك ٦٠٪

آخر اشي بزبط توخذوا معكم ورقة شرح الخطوات بس ما بنصحكم

بنصحكم زي ما قلت ارسموا لحد ما تحفظوا الطريقة هيك أسرعلكم من ما تقعدوا تتبعوا خطوة بخطوة في الامتحان ، عامل الوقت أساسي بالامتحان .

بالتوفيق للجميع 😁"

أما مادة الفاينل شرحتها كلها وبالتفصيل الممل والامتحان بكون فيه رسمتين ، رسمة سكشن(قطع بالرسمة) ورسمة ايزوميتيرك(ثلاثية الابعاد)

شووو ثلاثية الابعاد !! ولك تصرخش سهلة وانا شرحتها فتقلقش

4. الأدوات لااازم تنظفهم كل رسمة ، اوك ؟

يعني بتجيبلك فوطة وبتخليها بالشنطة وبتمسح الأدوات كل ما تيجي ترسم ، ليش لازم انظفها ؟ لانو الرصاص خلال الرسم بشحبر عليها وبالتالي لما تمرر الأدوات فوق الورقة ناصعة البياض راح تتوسخ وتشحبر رصاص ولانو نظافة الورقة عليها ١٠٪ من علامة كل رسمة ولانو الورقة النظيفة فخمة حتى لو فيها اخطاء بس تجربوا راح تعرفوا

فبتمسح ادواتك ضروري الله يرضى عليك

5. أنا بشر وبغلط فاشي طبيعي ممكن اغلط ان كان بالرسم او الشرح وبرضو شغلة جدا مهمة مش بالضرورة تلتزم بشرحي يعني في شغلات بتقدر ترسمها باكثر من طريقة وكل طريقة تتفاوت بالسهولة فممكن انا مرات اعقدها بالشرح وانت يكون عندك طريقة اسهل فاستخدمها , اتفقنا ؟

6. بجوز هاي اهم نقطة بالمرسم وهي الوقت

الوقت عامل اساسي بكل اشي بالكلاسوورك والميد والفاينل وحتى الهوموورك ممكن تضيعلك يوم كامل على رسمة لكن ان شاء الله مع شرحي بختصر عليك الوقت ، متنساش تدعيلي

7. لما الدكتور او المساعد يشرح ركز معه منيح ما سمعت منيح خليه يرجع يعيد ما فهمت خليه يجي على طاولتك يفهمك

8. دايما ارسم الاطار وجهزوا قبل اللاب عشان تستغل الوقت وتدرب منيح على الليترنج خاصة على أحرف اسمك ، اتقنهم من الاول عشان توخذ دايما عشرة عليها اما اذا ضليتك ضعيف فيها فراح تخسر كل رسمة علامات منها ، فاتقنها من الاول 

9. الأدوات بتلعب دور بالاتقان لكن الدور الكبير عليك لكن الأدوات الممتازة بتوفر وقت وجهد عليك فبنصحك تشتري ، او تشحد ادوات منيحة فدبر حالك

* المسطرة جيبها 80 سم احسن من 60
* الفرجار جيب زي هاد ، ارخص واحسن فرجار اتحداك تلاقي احسن منه

بس راح تضطر ترسم نصف قطر كبيرما بنفع بهاد الفرجار, بجوز مرتين بكل المرسم

* الورق في بيجي نوع تقريبا زي الكرتون بتكون الورقة ، هاي بتكون احسن لما بدك تثبت الفرجار وبنفس الوقت ما بتخرب لكن اذا ما قدرت تجيب زيها مش مشكلة الورق العادي يفي بالغرض
* القلم جيب قلم رصاصات 0.5

\*تحذير هاد القلم سيف ذو حدين بريحك من البري وبكون اغمق لكن بشحبر الورقة اذا استخدمته غلط وبدمر الدنيا فالحل يا صديقي كل ما ترسم خطين ثلاث فيه بتجيب الريشة(الي بتنظف وسخ المحاي) وبتمسح على الخطوط لانو بترك رصاص على شكل رذاذ فبهاي الحركة بتكون انقذت نفسك وشكرا عفوا

* نوع المحاي جيب المحاية السوداء بيجي حقها 3 شيقل هاي اصلية وبتنظف منيح
* وباقي الادوات جيبها منيحة وقابلة للاستخدام مش مبهدلة

10. وقت امتحان الميد والفاينل إن شاء الله راح اعمللكم مراجعة واحكيلكم كيف تدرسوا للامتحان بالتفصيل ، اما الاوقات الثانية فما راح اقدر اساعد حد للاسف اعذروني

11. راح تقابل نوعيتين من الناس ، الاولى بتبينلك انها مختمة المرسم بس فعليا ما بتكون فاهمة اشي ، الثانية ناس جاي تستذكر ايام المرسم وبتكون ناسية نص المساق ، فما تخليهم يضيعولك وقتك اسال المساعد او نيرد الشعبة او اعصر عقلك ودبر حالك او تساعد انت وصاحبك المسخم احسنلك

12. كل مدة ارجع اقرأ هدول النقاط لانك مش راح تتذكرهم كلهم

13. بالنسبة للكويزات راح تكون بداية اللاب ومش كل لاب فيه كويز نحكي اغلبهم ، طبعا الكويز بسبق المادة الي بتوخذوها مثلا لاب اليوم عن المماسات بعطوكم كويز عن المماسات بعدها بشرحلكم عنهم طيب كييف!! بعتمدوا عليكم تكونوا متبعين مع الليكتشير فديروا بالكم ما تطنشوا المحاضرات ، انا فعليا شرحت كلشي بخص المادة والكويزات فاذا حضرتوا شرحي ان شاء الله بكفيكم لتفللوا الكويز.

14. لا منك ولا من كل تعبك ودراستك اذا ضيعت صلاتك خاصة في لاب ال2 في التوقيت الشتوي بمر وقت صلاة العصر خلال اللاب وبأذن المغرب وبس يخلص اللاب شوي وبأذن العشاء فيا أصدقائي يا إخوتي ما تضيعوا الصلاة بتقدروا تطلبوا اذن وتروحوا تصلوا كلها خمس دقائق ايش بدها تاثر على رسمتك وعن تجربة والله اللاب كثير بضغط لما تطلع تغسل او تتوضأ وتصلي بتريح وبترجع بقوة للرسمة وبتحرقها حرق , ونفس القصة وقت الامتحانات , وجود الامتحان ليس ذريعة لقضاء الصلاة , اتفقنا ؟

اذا وصلت لهون بالقراءة فانت وحش وبضمنلك تجيب بالتسعينات ، والمرسم سهل تجمع فيه علامات بس عليك لما توخذ الشغلة تتقنها عشان ما تنقص علامات عليها كل رسمة لانو كل المرسم تراكمي زي ما وضحت بقصة الليترنج بالزبط

آخر اشي

عمرك ما تكون أناني لا بمساعدة ولا بمعلومة ، الله الي برزقك العلامات وهو الي بوفقك ، لما تشارك شخص معلومة مش بالضرورة هو يتفوق عليك وحتى لو تفوق عليك يعمي صحتين

ياريت تنشروا هذا الكلام بينكم حتى الجميع يستفيد ، بدي الجميع يستفيد من شرحي اتفقنا ؟

والكم الأجر بإذن الله

وفقكم الله لما يحب ويرضى ❤️